আইসিস-এর হাতে অপহৃত হয়েছে হাজারে হাজারে মানুষ। এঁদের কেউ সরকারি সেনা, তো কেউ সাংবাদিক, আবার কেউ ব্যবসায়ী। এমনকী পর্যটকেরাও আছে এই দলে। কিন্তু, এঁদের অধিকাংশেরই কোন খোঁজ নেই গত কয়েক বছরে। কাউকে কাউকে চিহ্নিত করা গিয়েছে আইসিস-এর নৃশংস খুনের ভিডিও-তে। কিন্তু, অধিকাংশকেই আজও খুঁজে পাওয়া যায়নি। 
ইরাকের মসুল ছিল আইসিস-এর অন্যতম বড় ঘাঁটি। ২০১৪ সালে এই শহরের দখল নিয়ে কার্যত এটাকে দুর্গে পরিণত করেছিল আইসিস। আড়াই বছরের মাথায় মসুল পুনরায় দখল করেছে ইরাক। এবার তাই চলছে আইসিস নৃশংসতার খোঁজ। এই সন্ধানেই খোঁজ মিলেছে মসুলে এক গণকবরের। মসুল বিমানবন্দর থেকে ৫ মাইল দক্ষিণ-পূর্বে এই গণকবরকে চিহ্নিত করা গিয়েছে। স্থানীয়দের কাছ থেকে আইসিস-এর যে বর্বরতার ছবি মিলেছে তাতে সকলেই হাঁ হয়ে গিয়েছেন।  
আরও পড়ুন... 
‘২০০ নারীকে ধর্ষণ করেছি, ৫০০ মানুষকে হত্যা’: নির্লজ্জ স্বীকারোক্তি আইসিস দানবের 
নৃশংস আইসিস, ২ সেনাকে জীবন্ত অবস্থায় হাত-পা বেঁধে আগুন, ভাইরাল ভিডিও
এই গর্তের সামনে নাকি লাইন দিয়ে দাঁড় করিয়ে রাখা হত হাত-পা বাঁধা বন্দিদের। এরপর তাঁদের উপর চলত নির্বিচারে গুলি। একজন বন্দিকে গুলিতে ঝাঁঝরা করার পর তাঁর দেহকে লাথি মেরে গর্তে ফেলে দেওয়া হত। ১০০ ফুট চওড়া এবং প্রায় হাজার ফুট গভীর এই গর্তের শেষ কোথায় তা কেউ ঠিক করে বলতে পারেন না। এই গর্তের নিচে জলও ছিল। কিন্তু, লাশের স্তূপে সেই জলস্তর চাপা পড়ে গিয়েছে। গর্তের চারপাশে এখনও লেগে রয়েছে রক্তের দাগ। গর্তের গায়ে এখন ঝুলছে পচে যাওয়া লাশ। গর্তের চারপাশে খুঁজে পাওয়া যাচ্ছে বন্দিদের জুতো, রুমাল। 

‘খসফা’-র ধারে এই সেনার টহল, ছবি- এএফপি
স্থানীয় বাসিন্দারা এই ধরনের গর্তকে ‘খসফা’ বলেন। তাঁদের দাবি, জঙ্গিদের হুমকিতে তাঁদের এই হত্যালিলার দর্শক হতে হত। এমনকী, তেলকূপে তেল নিতে আসা লোকেদেরও ধরে আনা হত দর্শক হওয়ার জন্য। আইসিস জঙ্গিদের হুঁশিয়ারি ছিল প্রকাশ্যে যারা এই নিয়ে কথা বলবে তাঁদেরকেও লাশ বানিয়ে ওই গর্তে ফেলে দেওয়া হবে।  
ইরাকের মানবাধিকার কমিশনের দাবি, মসুল দখলের পর শয়ে শয়ে বন্দিদের খুন করে ‘খসফা’-য় ফেলে দিয়েছিল আইসিস জঙ্গিরা। অনুমান করা হচ্ছে খুন হওয়াদের মধ্যে অধিকাংশই শিয়া, ইয়াজিদি এবং খ্রিস্টান ধর্মালম্বি। আইসিস-এর চোখে এরা বিধর্মী। অনুমান করা হচ্ছে অন্তত হাজার দশেক দেহ রয়েছে এই গর্তে। 
সাদ্দাম হোসেনের সঙ্গে আমেরিকার যুদ্ধের সময়ও বহু ইরাকি সেনা নিখোঁজ হয়েছিলেন। স্থানীয় সূত্রে খবর, ২০০৩ সালে এই গর্তে প্রচুর ইরাকি সেনাকে খুন করে ফেলে দেওয়া হয়েছিল। 
সংবাদ সংস্থা এফপি জানিয়েছে, ইরাক এবং সিরিয়া জুড়ে এমন ৭২টি গণকবরের খোঁজ মিলেছে। এরমধ্যে ১৫ হাজার মৃতদেহ উদ্ধার করা হয়েছে। 
ইরাক সরকার সূত্রে জানানো হয়েছে, মসুলই নয়, ইয়েজিদি অধ্যুষিত তিকরিত এবং সিঞ্জর শহরেও সন্ধান মিলেছে গণকবরের। তিকরিত শহরেই ১৭০০টি মৃতদেহের সন্ধান মিলেছে।
মসুল দখলের পর ইরাকি সেনা, দেখুন ভিডিও স্টোরি....